b'\n_START_ARTICLE_\nOrkester\n_START_SECTION_\nOrganizacija v orkestru\n_START_PARAGRAPH_\nVsaka instrumentalna skupina ima svojega tako imenovanega voditelja, ki je odgovoren za vodenje te skupine in za igranje solisti\xc4\x8dnih delov skladbe. Violine so razdeljene v dve skupini. Prve violine in druge violine, vsaka s svojim vodjo. Vodja prvih violin se po navadi imenuje koncertni mojster in se smatra za vodjo, ne samo godalne sekcije ampak celotnega orkestra, saj se vsi \xc4\x8dlani orkestra nekako ravnajo po njem. Pozicija koncertnega mojstra je takoj za pozicijo dirigenta._NEWLINE_Naloga vodilnega pozavnista je, da vodi sekcijo nizkih trobil, medtem, ko je naloga vodilnega trobenta\xc4\x8da, da vodi celotno trobilno sekcijo (tudi vodilnega pozavnista). Ve\xc4\x8dina oddelkov ima tudi asistenta vodje, ki vodji pomaga pri vodenju sekcij. V primeru prvih violin je v orkestru vedno pomo\xc5\xbeni koncertni mojster, ki v primeru odsotnosti koncertnega mojstra prevzame vodilno vlogo._NEWLINE_Sekcija godalcev igra skoraj vedno unisono (vsi igrajo isto), razen v primeru deljenih not (diviza). \xc4\x8ce je v skladbi solisti\xc4\x8dni del, na primer pri violinah, po navadi to igra koncertni mojster. Vsak pihalec in trobilec v orkestru generalno igra svoje note (ne igrajo unisono) ampak to niso solisti\xc4\x8dni parti. Sekcija tolkalcev igra parte, ki jih dodeli vodilni tolkalec. V sodobnem \xc4\x8dasu glasbenike po navadi usmerja dirigent. V prej\xc5\xa1njih orkestrih ni bilo dirigentov in so tako celotno skladbo vodili koncertni mojstri. Nekateri moderni orkestri tudi dandanes igrajo brez dirigentov, kar jim seveda ote\xc5\xbei delo. A to so navadno manj\xc5\xa1i orkestri in tak\xc5\xa1ni, ki prikazujejo, kako so v\xc4\x8dasih igrali. V tak\xc5\xa1nih orkestrih se uporabljajo tudi druga\xc4\x8dni instrumenti (na primer v baro\xc4\x8dnem orkestru igrajo na baro\xc4\x8dna godala)._NEWLINE_Najpogosteje se v repertoarju za simfoni\xc4\x8dni orkester izvajajo skladbe iz obdobja klasike ali romantike in seveda opera. Vendar se simfoni\xc4\x8dni orkester veliko uporablja tudi v popularni in filmski glasbi.'